L-Istati Uniti u alleati tagħha li jinkludu pajjiżi Għarab bdew l-attakki mill-ajru kontra militanti tal-Istat Iżlamiku (IS) fis-Sirja. Kelliem għall-Pentagon, qal li ntużaw ajruplani militari u missili tat-tip Tomahawk. Dawn l-attakki kienu mistennija bħala parti mill-wegħda tal-President Amerikan Barack Obama biex jeqred l-Istat Iżlamiku li ħadu taħt idejhom żoni kbar fis-Sirja u fl-Iraq. L-Istati Uniti diġa wettqu 190 attakk mill-ajru fl-Iraq minn Awwissu, iżda l-azzjoni militari tal-bieraħ wessgħet il-kampanja kontra l-grupp militanti għas-Sirja.